Mar 20,2016
ఊగిసలాటలోనే మార్కెట్లు
ముంబయి : సోమవారంతో (21తో) ప్రారంభమయ్యే వారంలో భారత స్టాక్‌ మార్కెట్లు తీవ్ర ఒడుదొడుకులను ఎదుర్కొనే అవకాశాలున్నాయని విశ్లేషకులు చెబుతున్నారు. కొత్త వారంలో పలు పండుగల నేపథ్యంలో మదుపర్లు మార్కెట్లపై పెద్దగా ఆసక్తి చూపకపోవచ్చని వారు విశ్లేషిస్తున్నారు. కాగా ఇదే సమయంలో అంతర్జాతీయ మార్కెట్లో చమురు ధరలు, ఎఫ్‌ఐఐల రాక మార్కెట్లకు ప్రధానంగా మద్దతుగా నిలిచే అవకాశాలున్నాయి. గురువారం హోలీ, 25న గుడ్‌ఫ్రైడే సందర్భంగా మార్కెట్లకు సెలవు. కాగా శనివారం, ఆదివారం సాధారణ సెలవులు కావడంతో వచ్చే వారంలో మార్కెట్లు కేవలం మూడు రోజులు మాత్రమే పని చేయనున్నాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, చమురు ధరలు, పార్లమెంట్‌లో వివిధ బిల్లులపై జరిగే చర్చలు మార్కెట్లను ప్రభావితం చేసే అవకాశం ఉన్నట్లు విశ్లేషకులు భావిస్తున్నారు.
వరుసగా మూడో వారంలోనూ ర్యాలీ..
ప్రపంచ మార్కెట్లో ముడి చమురు ధరలు పుంజుకోవడానికి తోడు ఎఫ్‌ఐఐల మద్దతుతో మార్చి 18తో ముగిసిన వారంలో దేశీయ స్టాక్‌ మార్కెట్లు లాభాల్లో ముగిశాయి. దీంతో వరుసగా మూడో వారంలోనూ మార్కెట్లు రాణించినట్లయ్యింది. క్రితం వారంలో బీఎస్‌ఈ సెన్సెక్స్‌ 235 పాయింట్లు పెరిగి 24,953 వద్ద ముగిసింది. నేషనల్‌ స్టాక్‌ ఎక్సేంజీ సూచీ నిఫ్టీ 94 పాయింట్ల మద్దతుతో 7,604 వద్ద నమోదయ్యింది. అమెరికా ఫెడరల్‌ రిజర్వు కీలక వడ్డీ రేట్లను యథాతథంగా కొనసాగించడంతో పాటు రిజర్వు బ్యాంకు వడ్డీ రేట్లు తగ్గించనుందన్న ప్రధాన అంచనాల్లో మార్కెట్లు రాణించాయి. మరోవైపు ఈ ఏడాది ఫిబ్రవరి మాసంలో టోకు, రిటైల్‌ ద్రవ్యోల్బణం సూచీల్లో తగ్గుదల మదుపర్లలో విశ్వాసాన్ని నింపాయి. ఇదే సమయంలో మొత్తంగా విదేశీ మదుపర్లు రూ.12,873 కోట్ల నికర ఈక్విటీలు కొనుగోలు చేశారు. గత వారంలో చమురు సూచీల్లో గెయిల్‌ 7 శాతం, ఓఎన్‌జీసీ 5 శాతం చొప్పున అత్యధికంగా పెరిగాయి. ఆయిల్‌ ఇండియా, హెచ్‌పీసీఎల్‌, ఐఓసీ స్టాక్స్‌లకు కూడా మద్దతు లభించింది. ఫార్మాస్యూటికల్‌ కంపెనీల పలు ఉత్పత్తులను భారత ప్రభుత్వం నిషేదించడంతో ఆ రంగం షేర్లు ఒత్తిడికి గురి అయ్యాయి.
మీ స్నేహితులకు రికమెండ్ చెయ్యండి